CELEX: 32016D1455
Language: et
Date: 2016-04-15 00:00:00
Title: Komisjoni delegeeritud otsus (EL) 2016/1455, 15. aprill 2016, millega muudetakse Euroopa Parlamendi ja nõukogu otsuse nr 466/2014/EL (millega antakse Euroopa Investeerimispangale ELi tagatis liiduväliste investeerimisprojektide toetamiseks sõlmitud finantseerimistehingutest tekkida võiva kahjumi puhuks) III lisa seoses Valgevenega

6.9.2016   
            
            
               ET
            
            
               Euroopa Liidu Teataja
            
            
               L 238/5
            
         KOMISJONI DELEGEERITUD OTSUS (EL) 2016/1455,
   15. aprill 2016,
   millega muudetakse Euroopa Parlamendi ja nõukogu otsuse nr 466/2014/EL (millega antakse Euroopa Investeerimispangale ELi tagatis liiduväliste investeerimisprojektide toetamiseks sõlmitud finantseerimistehingutest tekkida võiva kahjumi puhuks) III lisa seoses Valgevenega
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 16. aprilli 2014. aasta otsust nr 466/2014/EL, millega antakse Euroopa Investeerimispangale ELi tagatis liiduväliste investeerimisprojektide toetamiseks sõlmitud finantseerimistehingutest tekkida võiva kahjumi puhuks, (1) eriti selle artikli 4 lõiget 2,
   ning arvestades järgmist:
   
               (1)
            
            
               Alates otsuse nr 466/2014/EL vastuvõtmisest on Valgevenes saavutatud mõningast edu majanduse, sotsiaal-, keskkonna ja poliitika valdkonnas.
            
         
               (2)
            
            
               2015. aasta jaanuaris kiitis Coreper heaks 29 meetmest koosneva loetelu, et tõhustada ELi kaalutletud poliitikat Valgevene suhtes. Üks neist meetmetest hõlmab ELi piirava lähenemisviisi läbivaatamist seoses Euroopa Investeerimispanga (EIP) laenuandmisega Valgevenele.
            
         
               (3)
            
            
               Oma 1. oktoobri 2015. aasta järeldustes esitas poliitika- ja julgeolekukomitee nimekirja võimalikest konkreetsetest lisameetmetest, et tugevdada ELi kaalutletud poliitikat Valgevene suhtes, eelkõige leevendades piiranguid EIP finantseerimistehingutele Valgevenes.
            
         
               (4)
            
            
               Oma 15. veebruari 2016. aasta järeldustes Valgevene kohta otsustas nõukogu kiirendada nende meetmete rakendamist, mille eesmärk on parandada ELi ja Valgevene vahelist koostööd mitmes majanduse, kaubanduse ja abiga seotud valdkonnas eesmärgiga ajakohastada Valgevene riiki ja selle majandust Valgevene elanike hüvanguks, sh pidades silmas ühinemist Maailma Kaubandusorganisatsiooniga ja tehes koostööd rahvusvaheliste finantsinstitutsioonide, eelkõige EIP ning Euroopa Rekonstruktsiooni- ja Arengupangaga (EBRD) vastavalt nende asjaomastele volitustele. Nõukogu õhutas Valgevenet ka kiirendama äärmiselt vajalikke majandusreforme.
            
         
               (5)
            
            
               Valgevene astutud konkreetsed sammud universaalsete põhivabaduste, õigusriigi põhimõtte ja inimõiguste austamiseks on olulised ELi Valgevene-suunalise poliitika tuleviku kujundamisel.
            
         
               (6)
            
            
               Võttes arvesse Valgevenes toimunud poliitilist arengut, võib rahaline toetus liidult ja rahvusvaheliselt üldsuselt, sealhulgas EIP tegevusele seatud piirangute leevendamine Valgevenes, aidata riigil välja arendada erasektorit, parandada taristut ja edendada tootlikkuse kasvu, aidates seeläbi kaasa Valgevene majanduse paindlikkuse suurendamisele ja keskpika perioodi majanduskasvu kiirenemisele. Lisaks peaksid piisavate keskkonnanõuete kohaldamist edendavad EIP finantseerimistehingud toetama Valgevene keskkonnahoidlikku ja säästvat arengut.
            
         
               (7)
            
            
               Seetõttu on komisjon ja Euroopa välisteenistus hinnanud, et üldine majanduslik, sotsiaalne, keskkonnaalane ja poliitiline olukord võimaldab lisada Valgevene otsuse nr 466/2014/EL III lisasse, milles on esitatud ELi tagatisega EIP finantseeringu saamiseks rahastamiskõlblike riikide loetelu.
            
         
               (8)
            
            
               Seepärast tuleks otsust nr 466/2014/EL vastavalt muuta,
            
         ON VASTU VÕTNUD KÄESOLEVA OTSUSE:
   Artikkel 1
   Otsuse nr 466/2014/EL III lisa punkti B alapunktis 2 asendatakse sõnad „Ida-Euroopa: Moldova Vabariik, Ukraina“ järgmisega: „Ida-Euroopa: Valgevene, Moldova Vabariik, Ukraina“.
   Artikkel 2
   Käesolev otsus jõustub kahekümnendal päeval pärast selle avaldamist Euroopa Liidu Teatajas.
   
      Brüssel, 15. aprill 2016
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 135, 8.5.2014, lk 1.